Ek bepleit geensins 'n natuurgodsdiens soos voorgehou deur die Diepgroen Beweging met sy variasies van naturalistiese en supra-naturalistiese perspektiewe op animisme nie, maar vra vir 'n herwaardering van die Christelike antropologie wat met 'n groen hermeneutiek die Bybel benader. So belangrik as wat 'n gunstige habitat of biotoop vir die mens is om te oorleef, te gedy en te evolueer, so belangrik is dit ook om 'n bepaalde waardesisteem vir die verstaan van menswees te konsipieer.